
ABBOZZ TA’ RIŻOLUZZJONI LEĠIŻLATTIVA TAL-PARLAMENT EWROPEW
dwar l-abbozz ta’ deċiżjoni tal-Kunsill dwar il-konklużjoni, f’isem l-Unjoni Ewropea, tal-Ftehim bejn l-Unjoni Ewropea u l-Prinċipat tal-Liechtenstein dwar regoli supplementari fir-rigward tal-istrument għall-appoġġ finanzjarju għall-ġestjoni tal-fruntieri u l-politika dwar il-viżi, bħala parti mill-Fond għall-Ġestjoni Integrata tal-Fruntieri għall-perjodu 2021 sa 2027
(13936/2023 – C9‑0462/2023 – 2023/0334(NLE))
(Approvazzjoni)
Il-Parlament Ewropew,
–	wara li kkunsidra l-abbozz ta’ deċiżjoni tal-Kunsill (13936/2023),
–	wara li kkunsidra l-abbozz ta’ Ftehim bejn l-Unjoni Ewropea u l-Prinċipat ta’ Liechtenstein dwar regoli supplementari b’rabta mal-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi, bħala parti mill-Fond għall-Ġestjoni Integrata tal-Fruntieri għall-perjodu 2021 sa 2027 (13935/2023)[footnoteRef:1], [1:  ĠU L, 2024/200, 04.1.2024, ELI: https://eur-lex.europa.eu/eli/agree_internation/2024/200/oj?locale=mt#] 

–	wara li kkunsidra t-talba għal approvazzjoni preżentata mill-Kunsill skont l-Artikolu 77(2), l-Artikolu 218(6), it-tieni subparagrafu, il-punt (a), u l-Artikolu 218(7) tat-Trattat dwar il-Funzjonament tal-Unjoni Ewropea (C9‑0462/2023),
–	wara li kkunsidra l-Artikolu 105(1) u (4) u l-Artikolu 114(7) tar-Regoli ta’ Proċedura tiegħu,
–	wara li kkunsidra r-rakkomandazzjoni tal-Kumitat għal-Libertajiet Ċivili, il-Ġustizzja u l-Intern (A9‑0000/2024),
1.	Jagħti l-approvazzjoni tiegħu għall-konklużjoni tal-ftehim;
2.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tal-Prinċipat tal-Liechtenstein.

a. Sfond 

Ir-Regolament (UE) 2021/1148 tal-Parlament Ewropew u tal-Kunsill li jistabbilixxi l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi għall-perjodu 2021-2027 (ir-Regolament BMVI) ġie adottat fis-7 ta’ Lulju 2021.

L-għan tar-Regolament BMVI huwa li jipprovdi assistenza finanzjarja lil dawk l-Istati (Membri) li japplikaw id-dispożizzjonijiet tal-acquis ta’ Schengen fir-rigward tal-fruntieri esterni. Dan jikkostitwixxi żvilupp tal-acquis ta’ Schengen li fih jipparteċipaw il-pajjiżi assoċjati mal-implimentazzjoni, l-applikazzjoni u l-iżvilupp ulterjuri tal-acquis ta’ Schengen (il-“pajjiżi assoċjati ta’ Schengen” jew il-“pajjiżi assoċjati”).

Fit-18 ta’ Awwissu 2021, il-Prinċipat tal-Liechtenstein innotifika d-deċiżjoni tiegħu li jaċċetta l-kontenut tar-Regolament BMVI u li jimplimentah fl-ordni legali intern tiegħu. 

Il-paragrafu 6 tal-Artikolu 7 tar-Regolament BMVI jipprevedi li għandhom isiru “arranġamenti” li jispeċifikaw in-natura u l-modi ta’ parteċipazzjoni fil-BMVI tal-pajjiżi assoċjati mal-implimentazzjoni, l-applikazzjoni u l-iżvilupp tal-acquis ta’ Schengen, f’konformità mad-dispożizzjonijiet rilevanti tal-ftehimiet ta’ assoċjazzjoni rispettivi. Dawn l-arranġamenti jieħdu l-forma ta’ ftehimiet konklużi mill-Unjoni mal-pajjiżi assoċjati ta’ Schengen f’konformità mal-Artikolu 216 tat-TFUE. 

[bookmark: _Hlk132892775]Fil-21 ta’ Frar 2022, il-Kunsill awtorizza lill-Kummissjoni biex tiftaħ negozjati[footnoteRef:2] mal-Iżlanda, mar-Renju tan-Norveġja, mal-Konfederazzjoni Żvizzera u mal-Prinċipat tal-Liechtenstein għall-arranġamenti dwar il-kontribuzzjonijiet finanzjarji ta’ dawk il-pajjiżi u r-regoli supplimentari meħtieġa għall-parteċipazzjoni tagħhom fl-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi għall-perjodu 2021 sa 2027, inklużi dispożizzjonijiet li jiżguraw il-protezzjoni tal-interessi finanzjarji tal-Unjoni u s-setgħat ta’ awditjar tal-Qorti tal-Awdituri, li għandhom jiġu konklużi skont ir-Regolament (UE) 2021/1148 tal-Parlament Ewropew u tal-Kunsill[footnoteRef:3]. In-negozjati mal-Prinċipat tal-Liechtenstein ġew konklużi b’suċċess bl-inizjalar tal-Ftehim fis-16 ta’ Ġunju 2023. [2:  	Id-Deċiżjoni tal-Kunsill (UE) 2022/442 tal-21 ta’ Frar 2022 li tawtorizza l-ftuħ ta’ negozjati mal-Iżlanda, ir-Renju tan-Norveġja, il-Konfederazzjoni Żvizzera u l-Prinċipat tal-Liechtenstein bil-ħsieb li jiġu konklużi ftehimiet bejn l-Unjoni Ewropea u dawk il-pajjiżi dwar regoli supplementari fir-rigward tal-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi, bħala parti mill-Fond għall-Ġestjoni Integrata tal-Fruntieri (ĠU L 90, 18.3.2022, p. 116).]  [3:  	Ir-Regolament (UE) 2021/1148 tal-Parlament Ewropew u tal-Kunsill tas-7 ta’ Lulju 2021 li jistabbilixxi, bħala parti mill-Fond għall-Ġestjoni Integrata tal-Fruntieri, l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi (ĠU L 251, 15.7.2021, p. 48).] 


Fid-29 ta’ Settembru 2023, il-Kummissjoni ppreżentat lill-Kunsill proposta għal Deċiżjoni tal-Kunsill dwar il-konklużjoni, f’isem l-Unjoni Ewropea, tal-Ftehim bejn l-Unjoni Ewropea u l-Prinċipat tal-Liechtenstein dwar ir-regoli supplimentari fir-rigward tal-istrument għall-appoġġ finanzjarju għall-ġestjoni tal-fruntieri u l-politika dwar il-viżi, bħala parti mill-Fond għall-Ġestjoni Integrata tal-Fruntieri.

 Fit-13 ta’ Novembru 2023, il-Kunsill adotta Deċiżjoni dwar l-iffirmar, f’isem l-Unjoni, u l-applikazzjoni proviżorja tal-Ftehim bejn l-Unjoni Ewropea u l-Prinċipat tal-Liechtenstein dwar regoli supplementari fir-rigward tal-Istrument għall-Appoġġ Finanzjarju għall-Ġestjoni tal-Fruntieri u għall-Politika dwar il-Viżi, bħala parti mill-Fond għall-Ġestjoni Integrata tal-Fruntieri għall-perjodu 2021 sa 2027 Il-Ftehim ġie ffirmat fit-28 ta’ Novembru 2023 fi Brussell.

Fl-4 ta’ Diċembru 2023, il-Kunsill talab lill-Parlament Ewropew jagħti l-approvazzjoni tiegħu għall-abbozz ta’ Deċiżjoni tal-Kunsill dwar il-konklużjoni tal-ftehim imsemmi hawn fuq.


b. Il-pożizzjoni tar-Rapporteur

L-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi, bħala parti mill-Fond għall-Ġestjoni Integrata tal-Fruntieri, jikkostitwixxi strument speċifiku fil-kuntest tal-acquis ta’ Schengen imfassal biex jiżgura ġestjoni integrata Ewropea tal-fruntieri b’saħħitha u effettiva fil-fruntieri esterni, filwaqt li jissalvagwardja l-moviment liberu tal-persuni, f’konformità sħiħa mal-impenji tal-Istati Membri u tal-pajjiżi assoċjati dwar id-drittijiet fundamentali, u biex jappoġġja l-implimentazzjoni uniformi tal-politika komuni dwar il-viżi, u b’hekk jikkontribwixxi għall-garanzija ta’ livell għoli ta’ sigurtà fl-Istati Membri u fil-pajjiżi assoċjati u jsaħħaħ il-funzjonament ġenerali taż-żona Schengen.

Ir-Rapporteur jaqbel li l-BMVI joffri l-opportunità li jiġu implimentati azzjonijiet b’ġestjoni kondiviża, b’modi ta’ ġestjoni diretta u indiretta, u dan il-Ftehim għalhekk għandu jiżgura li l-implimentazzjoni bi kwalunkwe wieħed minn dawn il-metodi titwettaq fil-Prinċipat tal-Liechtenstein f’konformità mal-prinċipji u r-regoli tal-Unjoni dwar il-ġestjoni u l-kontroll finanzjarji.

Ir-Rapporteur iqis ukoll li, minħabba n-natura speċifika tal-acquis ta’ Schengen u l-importanza tal-applikazzjoni uniformi tiegħu għall-integrità taż-żona Schengen, ir-regoli kollha applikabbli għall-ġestjoni tal-programmi għandhom japplikaw għall-Prinċipat tal-Liechtenstein bl-istess mod kif japplikaw għall-Istati Membri.

Ir-Rapporteur iqis li l-konklużjoni ta’ ftehimiet formali u legalment vinkolanti fil-qafas tal-kooperazzjoni mal-pajjiżi assoċjati, għall-kuntrarju ta’ tipi oħra ta’arranġamenti, hija ta’ importanza kruċjali sabiex jiġu żgurati t-trasparenza, l-iskrutinju pubbliku u s-sorveljanza demokratika. Dan huwa partikolarment importanti fir-rigward tal-użu tal-baġit tal-UE.

Għandu jkun hemm aktar konformità ma’ dispożizzjonijiet speċifiċi oħra. Bis-saħħa tal-ftehimiet ta’ assoċjazzjoni ta’ Schengen, il-Prinċipat tal-Liechtenstein jeħtieġlu jaċċetta bis-sħiħ il-miżuri tal-Unjoni, inkluż ir-Regolament BMVI, li jiżviluppaw jew jibnu fuq l-acquis ta’ Schengen, u jieħdu l-miżuri meħtieġa biex jiżguraw il-konformità mad-dispożizzjonijiet rilevanti għall-ġestjoni u l-kontroll finanzjarji li huma stabbiliti fit-TFUE u fid-dritt tal-Unjoni li tislet il-bażi legali tagħha mit-TFUE.

Il-ftehimiet jintroduċu wkoll mekkaniżmi speċifiċi għal aġġustamenti rapidi għall-ftehim mal-Prinċipat tal-Liechtenstein, fil-każ ta’ bidliet fil-leġiżlazzjoni ewlenija tal-Unjoni rilevanti għall-implimentazzjoni, bħar-Regolament Finanzjarju u r-Regolament dwar Dispożizzjonijiet Komuni. Il-ftehim jiżgura wkoll li r-rieżami ta’ nofs it-terminu tal-BMVI jqis id-dewmien fil-parteċipazzjoni tal-pajjiżi assoċjati ta’ Schengen.

Barra min hekk, għall-kontrolli baġitarji u finanzjarji, l-Istati Membri huma soġġetti għal obbligi orizzontali (eż. il-kompetenza tal-Qorti tal-Awdituri, tal-Uffiċċju Ewropew ta’ Kontra l-Frodi (OLAF), tal-UPPE u tal-Kummissjoni), li jiġu jew direttament mit-Trattat jew minn leġiżlazzjoni sekondarja tal-Unjoni, inkluż ir-Regolament dwar Dispożizzjonijiet Komuni kif imsemmi hawn fuq. Dawn l-obbligi japplikaw ipso facto fl-Istati Membri u għaldaqstant mhumiex stabbiliti fir-Regolament BMVI. Konsegwentement, dawn l-obbligi jeħtieġ li jiġu estiżi għall-Prinċipat tal-Liechtenstein permezz tal-Ftehim ikkonċernat.

Fl-aħħar nett, il-ftehim fih ukoll dispożizzjoni dwar is-Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS). 

Bħala konklużjoni, ir-Rapporteur tagħkom iqis li huwa xieraq li jiġi stabbilit Ftehim li jistabbilixxi r-regoli supplimentari meħtieġa għall-parteċipazzjoni tal-Prinċipat tal-Liechtenstein fl-Istrument għall-Appoġġ Finanzjarju għall-Ġestjoni tal-Fruntieri u għall-Politika dwar il-Viżi (il-“BMVI”) bħala parti mill-Fond għall-Ġestjoni Integrata tal-Fruntieri għall-perjodu ta’ programmazzjoni 2021 sa 2027 f’konformità mal-Artikolu 7(6) tar-Regolament (UE) 2021/1148 (ir-“Regolament BMVI”).

[bookmark: AM0]Fid-dawl ta’ hawn fuq, ir-Rapporteur jirrakkomanda li l-Parlament Ewropew jagħti l-approvazzjoni tiegħu għall-abbozz ta’ deċiżjoni tal-Kunsill u jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri.

